62023TJ0519_RES
Cauza T‑519/23
Keserű Művek Fegyvergyár Kft.
împotriva
Uniunii Europene
Hotărârea Tribunalului (Camera a opta) din 23 octombrie 2024
„Răspundere extracontractuală – Controlul achiziționării și deținerii de arme – Directiva de punere în aplicare (UE) 2019/69 – Legătură de cauzalitate – Noțiunea de «armă de foc» – Noțiunea de «arme de alarmă și arme de semnalizare»”
Apropierea legislațiilor – Achiziționarea și deținerea de arme – Directiva 2021/555 – Arme de foc – Noțiune – Armă portabilă cu țeavă care poate expulza gloanțe din cauciuc prin acțiunea unui combustibil de propulsie – Includere
[Directiva 2021/555 a Parlamentului European și a Consiliului, art. 1 alin. (1) pct. 1]
(a se vedea punctele 23 și 27)
Apropierea legislațiilor – Achiziționarea și deținerea de arme – Directiva 2021/555 – Arme de alarmă și arme de semnalizare – Criterii – Utilizare doar în acest scop – Dispozitive care nu pot fi transformate pentru a expulza un proiectil prin acțiunea unui combustibil de propulsie – Includere
[Directiva 2021/555 a Parlamentului European și a Consiliului, art. 1 alin. (1) pct. 4]
(a se vedea punctele 24, 25 și 34)
Rezumat
Sesizat cu o acțiune în răspundere extracontractuală întemeiată pe articolul 268 TFUE și pe articolul 340 al doilea paragraf TFUE, pe care o respinge din cauza neîndeplinirii condiției referitoare la existența unei legături de cauzalitate, Tribunalul se pronunță cu privire la problema inedită dacă armele care utilizează un combustibil de propulsie pentru expulzarea gloanțelor din cauciuc fac parte din categoria armelor de foc, în sensul dreptului Uniunii, și dacă deținătorii lor trebuie, așadar, să fie supuși unui regim de autorizare sau de declarare.
Reclamanta, Keserű Művek Fegyvergyár Kft., este o societate cu sediul în Ungaria ce are ca obiect de activitate fabricarea și comerțul cu arme. Ea declară că dispune de drepturi exclusive de fabricare și de comercializare a unui model de armă ce permite expulzarea de gloanțe din cauciuc (denumită în continuare „arma Keserű”). În urma transpunerii de către Ungaria a Directivei de punere în aplicare 2019/69 (
1
), considerând că această directivă i‑ar fi cauzat un prejudiciu întrucât a avut drept consecință limitarea vânzării armei Keserű numai la persoanele care dispun de un permis de deținere de arme, reclamanta a introdus această acțiune.
Aprecierea Tribunalului
După ce amintește că, potrivit unei jurisprudențe constante, angajarea răspunderii extracontractuale a Uniunii este subordonată îndeplinirii unui ansamblu de condiții cumulative, și anume existența unei încălcări suficient de grave a unei norme de drept al cărei obiect este conferirea de drepturi particularilor, caracterul real al prejudiciului și existența unei legături de cauzalitate directă între încălcarea obligației care revine autorului actului și prejudiciul suferit de părțile vătămate, Tribunalul examinează din start condiția referitoare la existența unei legături de cauzalitate.
În acest sens, el arată că Directiva de punere în aplicare 2019/69 are ca obiect stabilirea specificațiilor tehnice pentru armele de alarmă și de semnalizare (
2
). În consecință, Tribunalul verifică mai întâi dacă o armă dotată cu caracteristicile armei Keserű poate fi calificată drept „armă de alarmă și armă de semnalizare” în sensul Directivei 2021/555 și dacă, prin urmare, Directiva de punere în aplicare 2019/69, care, potrivit reclamantei, se află la originea prejudiciului său, ar fi trebuit să prevadă o excepție pentru tipul de arme care prezintă caracteristici asemănătoare cu cele ale armei Keserű.
Noțiunea de „armă de foc” (
3
) desemnează orice armă portabilă cu țeavă care poate expulza o alică, un glonț sau un proiectil prin acțiunea unui combustibil de propulsie. În definiția „armei de foc” (
4
) nu sunt incluse obiectele care corespund acestei definiții, dar care sunt concepute în scopul de alarmare, semnalizare, protejare, abataj, pescuit cu harpon sau în scopuri industriale ori tehnice, cu condiția să nu poată fi utilizate decât în acel scop.
Noțiunea de „arme de alarmă și de semnalizare” (
5
) este definită, la rândul său, ca însemnând „dispozitive echipate cu un tub de cartuș, care sunt proiectate numai pentru a trage gloanțe oarbe sau cartușe pirotehnice de semnalizare sau pentru a expulza substanțe iritante sau alte substanțe active și care nu pot fi transformate pentru a expulza o alice, un glonț sau un proiectil prin acțiunea unui combustibil de propulsie”.
Or, în speță, Tribunalul constată că arma Keserű este o armă portabilă cu țeavă care poate expulza „gloanțe”, în speță din cauciuc, prin acțiunea unui combustibil de propulsie și că, prin urmare, ea trebuie să fie calificată drept „armă de foc”. Astfel, simpla împrejurare potrivit căreia arma menționată este concepută pentru a expulza gloanțe din cauciuc prin acțiunea unui combustibil de propulsie este suficientă pentru a o califica drept „armă de foc”.
În plus, arma Keserű nu se încadrează în categoria de arme prevăzută la punctul III litera (a) din anexa I la Directiva 2021/555, arme care nu sunt incluse în definiția unei „arme de foc”. Astfel, această armă nu este concepută în scop de alarmare sau de semnalizare și nu îndeplinește, așadar, condiția potrivit căreia ea nu poate fi utilizată decât în acest scop. În orice caz, chiar presupunând că arma menționată a fost concepută în scop de alarmare, nu este mai puțin adevărat că ea poate expulza și gloanțe din cauciuc, o atare utilizare neputând fi calificată drept utilizare numai în scop de alarmare. În sfârșit, faptul că arma Keserű este concepută ca o armă neletală nu este un criteriu pertinent pentru a stabili dacă este vorba despre o „armă de foc”.
Rezultă că arma Keserű nu poate fi calificată drept „armă de alarmă și armă de semnalizare” în sensul Directivei 2021/555 și că, în consecință, ea nu intră în domeniul de aplicare al Directivei de punere în aplicare 2019/69. În consecință, Directiva de punere în aplicare 2019/69 nu a putut cauza prejudiciul invocat de reclamantă.
Tribunalul conchide că nu este îndeplinită condiția referitoare la existența unei legături de cauzalitate între comportamentul reproșat și prejudiciul invocat.
(
1
)	Directiva de punere în aplicare (UE) 2019/69 a Comisiei din 16 ianuarie 2019 de stabilire a specificațiilor tehnice pentru armele de alarmă și de semnalizare în temeiul Directivei 91/477/CEE a Consiliului privind controlul achiziționării și deținerii de arme (JO 2019, L 15, p. 22).
(
2
)	În temeiul Directivei 91/477/CEE a Consiliului din 18 iunie 1991 privind controlul achiziționării și deținerii de arme (JO 1991, L 256, p. 51, Ediție specială, 13/vol. 10, p. 233), aceasta fiind abrogată prin Directiva (UE) 2021/555 a Parlamentului European și a Consiliului din 24 martie 2021 privind controlul achiziționării și deținerii de arme (JO 2021, L 115, p. 1).
(
3
)	În temeiul articolului 1 alineatul (1) punctul 1 din Directiva 2021/555.
(
4
)	În conformitate cu punctul III litera (a) din anexa I la Directiva 2021/555.
(
5
)	În temeiul articolului 1 alineatul (1) punctul 4 din Directiva 2021/555.